SKRIFTLIG FORESPØRGSEL E-1165/02

af Camilo Nogueira Román (Verts/ALE) til Kommissionen

(23. april 2002)

Om: Manglende opfyldelse af saneringsprogrammet 2001 for dyrebesætninger i Galicien De galiciske myndigheders afskedigelse af veterinærer beskæftiget med denne sanering

Ifølge beretninger fra den galiciske veterinærsammenslutning (AVESGA) har de galiciske myndigheder ikke opfyldt ovennævnte saneringsprogram for Galicien i 2001. Årsagerne hertil er bl.a., at antallet af veterinærer beskæftiget med saneringen er blevet skåret ned fra de 150, der er behov for, til 129, fordi der ikke er taget højde for nedgang som følge af uarbejdsdygtighed, og fordi en del af de pågældende veterinærer i årets første seks måneder var beskæftiget med at udstede certifikater som følge af BSE-krisen. Samtidig blev alle veterinærer tilknyttet saneringsprogrammet afskediget den 31. december 2001, og myndighederne forbød dem at afslutte alle påbegyndte aktiviteter. Myndighederne erklærede arbejdsforholdet med veterinærerne for ophævet, efter at arbejdstilsynet og det sociale sikringstilsyn på grundlag af klager fra veterinærerne over de usikre arbejdsforhold havde forpligtet myndighederne til at indgå arbejdskontrakter med disse og dermed bringe de uregelmæssige arbejdsvilkår, der havde stået på i flere år i forbindelse med arbejde udført for disse myndigheder, til ophør. Til trods for at domstolen i Galicien i januar 2002 har fastslået, at der her er tale om et arbejdsforhold, nægter myndighederne at acceptere dette. De galiciske myndigheder har gennem generaldirektoratet for dyreavl og -sundhed under statssekretæren for landbrug afvist enhver form for dialog. Denne adfærd synes at have karakter af gengældelsesforanstaltning, og myndighederne lader tilsyneladende hånt om opfyldelsen af de fastlagte saneringsmål. I 2001 gennemførtes sanering af 42 % af kvægbedrifterne og 41 % af fåre- og gedefarmene, hvilket betyder, at 335 000 køer og 131 000 får ikke er blevet udstyret med det foreskrevne sundhedscertifikat, som muliggør, at dyrene kan transporteres såvel inden for som uden for Galicien et forhold som vil kunne få andre sundheds- og forsikringsmæssige konsekvenser for landbruget. Ud over at have behandlet veterinærsammenslutningens medlemmer på denne måde har de galiciske myndigheder indgået aftale med eksperter uden tilsyneladende at tage højde for de foreskrevne betingelser. Myndighederne benytter sig ligeledes af firmaet TRAGSA til at varetage saneringsopgaver, som dette ikke synes at have kapacitet til, idet mange bedrifter stadig mangler at blive behandlet.

Har Kommissionen og mere konkret Generaldirektoratet for Sundhed og Forbrugerbeskyttelse samt den ansvarlige kommissær for landbrug og udvikling af landdistrikter kendskab til denne ureglementerede adfærd fra de galiciske landbrugsmyndigheders side, som bringer saneringen af dyrebesætningerne i fare, og dette på et tidspunkt, hvor der opstår nye sygdomme som f.eks. BSE?

Hvilke skridt agter Kommissionen at tage for at sikre opfyldelse af EU's saneringsprogrammer, som rammes af denne uansvarlige adfærd?

Er Kommissionen klar over, at den galiciske landbrugssekretær har accepteret ophævelsen af arbejdsforholdet og de disciplinære sanktioner over for veterinærsammenslutningens medlemmer hvis krav i henhold til domstolene er berettigede, men som afvises af myndighederne, der endog har undladt rettidigt at betale de pågældendes lønninger med henblik på at begunstige et privat firma, TRAGSA, som ikke har erfaring på dette område, og at dette har haft alvorlige følger for programmet for sanering af dyrebesætninger, der indgår i fællesskabsprogrammerne?

Svar afgivet på Kommissionens vegne af David Byrne

(11. juni 2002)

Den nuværende fællesskabslovgivning omfatter flere bestemmelser om programmer for udryddelse af sygdomme, som medfinansieres af EU-midler.

I Rådets beslutning 90/424/EØF af 26. juni 1990 om visse udgifter på veterinærområdet(1) er der fastlagt mulighed for, at EU deltager finansielt i udryddelsen og overvågningen af dyresygdomme og i kontrollen til forebyggelse af zoonoser. Medlemsstaterne indsender hvert år programmer vedrørende udryddelse af dyresygdomme og forebyggelse af zoonoser på deres område. Kommissionen undersøger,

om programmerne er i overensstemmelse med Rådets beslutning 90/638/EØF af 27. november 1990 om fastsættelse af EF-kriterier for foranstaltninger til udryddelse og overvågning af en række dyresygdomme,(2) og hvis det er tilfældet, godkender den disse programmer og fastlægger omfanget af EU's finansielle bidrag.

Med beslutning 2000/774/EF af 30. november 2000 godkendte Kommissionen de programmer for udryddelse og overvågning af dyresygdomme og for forebyggelse af zoonoser, som medlemsstaterne har indsendt for 2001(3). I artikel 48 i denne beslutning er det fastsat, at EU's finansielle tilskud til programmerne kun ydes, hvis kravene vedrørende den nationale lovgivning opfyldes, og hvis der fastsættes en tidsplan for rapporter til Kommissionen. Disse rapport omfatter også en foreløbig teknisk og finansiel rapport, interimsrapporter efter hver rapporteringsperiodes udløb og en endelig rapport senest den 1. juni 2002 om den tekniske gennemførelse af programmet ledsaget af udgiftsbilag og om resultaterne i perioden fra den 1. januar til den 31. december 2001.

De spanske myndigheder har fremsendt den foreløbige og tekniske evaluering af de godkendte programmer og også interimsrapporterne til tiden. Den endelige rapport med oplysninger om hele 2001 skal fremsendes senest 1. juni 2002. Den endelige evaluering af de spanske programmer vil blive gennemført på baggrund af den endelige rapport. Denne evaluering vil omfatte en grundig gennemgang af de anliggender, det ærede medlem har omtalt.

Tilbagebetaling af støtte afhænger også af Kommissionens evaluering af rapporterne fra Levnedsmiddel- og Veterinærkontoret, som har ansvaret for gennemførelsen af kontrol på stedet, endvidere af de finansielle kontrolbesøg, Kommissionen udfører, samt af resultaterne af besøg fra taskforcen for programmer til udryddelse af sygdomme.

I tilfælde af at relevante aspekter af programmerne for udryddelse af sygdomme ikke gennemføres, er der fastsat EU-foranstaltninger i ovennævnte lovgivning (artikel 24 i Rådets beslutning 90/424/EØF og artikel 52 i Kommissionens beslutning 2000/774/EF), som hænger sammen med EU's finansielle bidrag.

(1) EFT L 224 af 18.8.1990.

(2) EFT L 347 af 12.12.1990.

(3) EFT L 308 af 8.12.2000.